
Datum: 
 7. 8. 2026

Na podlagi devetega odstavka 61. člena Zakona o javnih uslužbencih (Uradni list RS, št. 32/25) in 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23, 136/23 – ZIUZDS in 70/25 – ZUTD-I) Generalni sekretariat Vlade Republike Slovenije objavlja prosto strokovno-tehnično delovno mesto za nedoločen čas, s polnim delovnim časom in s poskusnim delom šestih mesecev:
administrator V (šifra DM 590) v Glavni pisarni.
Kandidati, ki se bodo prijavili na prosto delovno mesto, morajo izpolnjevati naslednje pogoje:
· končano srenje tehniško in drugo strokovno izobraževanje/srednjo strokovno izobrazbo oziroma srednje splošno izobraženje/srednjo splošno izobrazbo,

· preizkus strokovne usposobljenosti za delo z dokumentarnim gradivom,
· dovoljenje za dostop do tajnih podatkov stopnje tajnosti »TAJNO«.
V primeru, da noben izmed prijavljenih kandidatov ne izpolnjuje pogoja zahtevane izobrazbe, se lahko delovno razmerje za določen čas enega leta sklene tudi s kandidatom, ki tega pogoja ne izpolnjuje, na podlagi prvega in tretjega odstavka 10. člena Zakona o skupnih temeljih sistema plač v javnem sektorju (Uradni list RS, št. 95/24), pod pogojem, da ima izobrazbo, ki ustreza za eno raven nižjemu tarifnemu razredu (4. raven po SOK*: srednje poklicno izobraževanje oziroma srednja poklicna izobrazba) ter izpolnjuje druge pogoje za zasedbo delovnega mesta.

Kandidat mora imeti dovoljenje za dostop do tajnih podatkov stopnje tajnosti »TAJNO« oziroma mora ob prijavi na prosto delovno mesto podati soglasje k varnostnemu preverjanju za izdajo dovoljenja za dostop do tajnih podatkov stopnje tajnosti »TAJNO«.
Delovno področje: 
· kontrola gradiv za odpremo in odprema gradiv,

· skeniranje dokumentarnega gradiva,

· tehnično delo pri odpremi poštnih pošiljk,

· razvrščanje, klasifikacija in odprema dokumentarnega gradiva,

· urejanje dokumentarnega gradiva,

· vodenje seznamov in pregledov,

· izdelovanje enostavnejših gradiv s strokovnega področja,

· izvajanje nalog pisarniškega poslovanja,

· nabava in urejanje knjižničnega gradiva ter opravljanje knjižnične izposoje.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere morajo biti razvidni raven in smer izobrazbe ter leto in ustanova, na kateri je bila izobrazba pridobljena;

2. pisno izjavo o preizkusu strokovne usposobljenosti za delo z dokumentarnim gradivom;

3. pisno izjavo kandidata, da soglaša s tem, da se bo zanj opravilo varnostno preverjanje za dostop do tajnih podatkov stopnje tajnosti »TAJNO«, v skladu z Zakonom o tajnih podatkih (Uradni list RS, št. 50/06 – uradno prečiščeno besedilo, 9/10, 60/11, 8/20 in 18/23 – ZDU-1O) – če tega dovoljenja še nima.
Zaželeno je, da prijava poslana na priloženem obrazcu Vloga za zaposlitev, prijavi pa je treba priložiti izjavi o izpolnjevanju pogojev. 

Z izbranim kandidatom bo sklenjeno delovno razmerje za nedoločen čas, s polnim delovnim časom in s poskusnim delom šestih mesecev. Izbrani kandidat bo delo opravljal na strokovno-tehničnem delovnem mestu administrator V, ki je uvrščeno v 5. plačni razred. Javni uslužbenec bo osnovno plačo prejemal po 7. plačni razredu, ki na dan objave postopka znaša 1.510,69 € bruto. Izbrani kandidat bo delo opravljal v poslovnih prostorih Generalnega sekretariata Vlade Republike Slovenije, Gregorčičeva ulica 20, 1000 Ljubljana.

Kandidat vloži prijavo v pisni obliki, ki jo pošlje v zaprti ovojnici z označbo »administrator V« (šifra DM 590) v roku 14 dni po objavi na spletni strani Zavoda Republike Slovenija za zaposlovanje in na spletni strani: https://www.gov.si/zbirke/delovna-mesta na naslov: Generalni sekretariat Vlade Republike Slovenije, Gregorčičeva ulica 20, 1000 Ljubljana. Za pisno obliko prijave se šteje tudi elektronska oblika, poslana na elektronski naslov: kadri.gsv@gov.si, pri čemer veljavnost prijave ni pogojena z elektronskim podpisom. 

Kandidati bodo o izbiri pisno obveščeni po elektronski poti na elektronski naslov kandidata v osmih dneh po zaključenem postopku izbire. 

Za dodatne informacije o izvedbi postopka zaposlitve se lahko obrnete na Majo Peternelj, telefon: (01) 478 1564, za informacije o delovnem področju pa na Roka Kocijančiča, telefon: (01) 478 1604.
Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške. 

	
	mag. Janja Garvas

